Dvadesetak djece iz Dječjeg vrtića 'Mak' u petak je pjevalo na otvorenju mljekomata 'Mala Muu' privatne poljoprivredne tvrtke Žito. 'Okrenite se, tri-četiri...', organizirala je djecu voditeljica, nakon čega su mališani zapjevali pjesmu 'Što se u vrtiću radi'

Ova zdrava kapljica može se natočiti nekuhana (sirova), prokuhana i može se obrati. Sve to događa se na temperaturi do 6°C, a na toplijima aktivira se alarm uz obustavu prodaje mlijeka. Suvremeni uređaj puni se i dezinficira svakih 24 sata.

Sve te podatke prikupili su mali 'makovci', ali pravobraniteljica za djecu pita se koliko je to važno za njihov napredak i razvoj. 'Sve što se u vrtiću radi trebalo bi imati odgojno-obrazovnu svrhu i biti planirano i pripremljeno u funkciji djetetovog razvoja, a u filmskom isječku koji ste nam poslali to se ne vidi jasno. Vidi se da je organizatoru događaja dječji nastup možda pomogao u privlačenju pažnje javnosti, no koja je korist za djecu?', rekla je tportalu Mila Jelavić, pravobraniteljica za djecu.